**46.§**

# **Par servitūta līguma noslēgšanu ar VAS „Latvijas Valsts radio un televīzijas centrs”**

(Ē.Ancāns)

2014.gada ceturtajā jūnijā Ogres novada pašvaldībā saņemts SIA „Latvijas Energoceltnieks”, vienotais reģistrācijas Nr.40103050565, juridiskā adrese: Lubānas iela 43, Rīga, LV-1073, turpmāk tekstā – **LEC**, iesniegums (pašv.reģ.Nr.1-10.4/455) ar lūgumu nodibināt servitūta tiesību uz pašvaldībai piederošās **zemes vienības „Smiltāji”**, kadastra apzīmējums 7494 013 0019, kas atrodas Tīnūžu pag., Ikšķiles novada administratīvajā teritorijā, **daļu - apm.110,12m2** **platībā**, par labu VAS „Latvijas Valsts radio un televīzijas centrs”, turpmāk tekstā – **Sabiedrība**, noslēdzot par to servitūta līgumu uz nenoteiktu laiku. Iesniegumam pievienots servitūta līguma paraugs (projekts).

Iepazīstoties ar iesniegumu un tam pievienotiem dokumentiem, noskaidrots, ka LEC Sabiedrības uzdevumā Ikšķiles novada Tīnūžu pagastā, P5 autoceļa nodalījuma joslā veica optisko sakaru kabeļu kanalizācijas būvniecību. Pēc darbu veikšanas, digitāli uzmērot kanalizācijas trasi, tika konstatēts, ka optisko sakaru kabeļu kanalizācija 55,06m garumā un līdz 2,50m platumā neparedzēti ir iebūvēta Ogres novada pašvaldības īpašumā esošajā nekustamajā īpašumā – zemes vienībā „Smiltāji” (kapsētas teritorijas zeme), kadastra apzīmējums 7494 013 0019. Līdz ar to kabeļu kanalizācijas kopējā aizsargjoslas platība ir apm.110,12m2 (55,06m x 2m (1m uz katru kanalizācijas pusi)). Šāda situācija liecināja par to, ka LEC būvniecībā pieļāva atkāpes no akceptētā būvniecības tehniskā projekta.

Tā kā optisko sakaru kabeļu kanalizācijas būvniecība bija iepriekš plānota un daļa būvdarbu notika Ikšķiles novada administratīvajā teritorijā, objekta (kabeļu kanalizācijas) tehniskajam projektam, pēc teritoriālā principa, vajadzēja būt saskaņotam arī Ikšķiles novada būvvaldē, kurai, saskaņā ar tās kompetenci, bija jābūt šī projekta daļas izpildes kontroles funkcijai. Tāpēc 16.06.2014. Ogres novada pašvaldība ar vēstuli (pašv.reģ.Nr.1-12.1/664) griezās Ikšķiles novada pašvaldībā ar lūgumu dot skaidrojumu par LEC ar Ogres novada pašvaldību nesaskaņotām darbībām zemes vienībā „Smiltāji”. Ikšķiles novada pašvaldības būvvalde, kā optisko sakaru kabeļu kanalizācijas tehniskā projekta **daļā** izpildes uzraugošā institūcija, 10.07.2014. (Nr.2.1-11/2.1-7/887) atbildes vēstulē (pašv.reģ. 14.07.2014. ar Nr.1-10.1/215) LEC pārkāpumu apstiprināja, tomēr atzīst to par nebūtisku, tāpēc izmaiņas izstrādātājā projektā nav jāveic un uzskata, ka servitūta nodibināšana nevar būtiski ietekmēt pašvaldības zemes vienības „Smiltāji” tālāko izmantošanu kapsētas vajadzībām.

Noklausoties pašvaldības juridiskās nodaļas vadītāja vietnieka Ērika Ancāna informāciju un pamatojoties uz likuma „Par pašvaldībām” 15.panta pirmās daļas 2.punktu un 27.punktu, Elektronisko sakaru likuma 16.panta otro daļu, 18.panta pirmo un otro daļu, Civillikuma 1130.,1131.pantiem,

**balsojot: PAR –** 17 balsis (E.Bartkevičs, A.Ceplītis, E.Dzelzītis, V.Gaile, E.Helmanis, R.Javoišs, S.Kirhnere, J.Laizāns, M.Legzdiņš, A.Mangulis, Dz.Mozule, V.Pūķe, M.Siliņš, L.Strelkova, D.Širovs, I.Tamane, I.Vecziediņa), **PRET** – nav, **ATTURAS** – nav,

Ogres novada dome **NOLEMJ:**

1. **Nodibināt servitūta tiesību uz** pašvaldības nekustamā īpašuma - zemes vienības „Smiltāji”, kadastra apzīmējums 7494 013 0019, kas atrodas Tīnūžu pag., Ikšķiles novadā, **daļu - apm.110,12m2** **platībā**, **par labu uzņēmumam VAS „Latvijas Valsts radio un televīzijas centrs”**, vienotais reģistrācijas Nr.40003011203, un **noslēgt** ar šo uzņēmumu servitūta līgumu ([pielikumā uz 3 lapām](http://ogresnovads.lv/lat/pasvaldiba/normativie_akti_un_attistibas_planosanas_dokumenti/lemumi/pielikumi_un_saites/in_site/tools/download.php?file=files/lemumi/2014/28_augusts/piel/piel_par_46.pdf)).
2. **Uzdot** novada domes priekšsēdētājam **Artūram Mangulim** pašvaldības vārdā noslēgt 1.punktā minēto servitūta līgumu.
3. **Uzdot** Ogres novada pašvaldības juridiskajai nodaļai organizēt servitūta līguma noslēgšanu un nodibinātās servitūta tiesības par labu VAS „Latvijas Valsts radio un televīzijas centrs” reģistrēšanu Zemesgrāmatās.
4. **Kontroli** par lēmuma izpildi uzdot pašvaldības izpilddirektoram.